Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 430/12/7707	Prešov, 18.12.2012
EEČ : 2-58-39-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
 že dňa 11. 05. 202 v čase od 21.30 hod. do 04.35 hod. dňa 12. 05. 2012 v Prešove, na ulici Budovateľská č. 14, v priestoroch Lineas bowling Pubu, sa XXXXX zmocnil peňaženky patriacej XXXXX, z ktorej vybral platobnú kartu Slovenskej sporiteľne, a. s., k sporožírovému účtu č. XXXXX, ktorý je evidovaný na meno XXXXX, nar. XXXXX, pričom požiadal XXXXX, aby prostredníctvom odcudzenej bankomatovej karty vybral finančnú hotovosť, následne po vzájomnej dohode XXXXX vykonal dva neoprávnene výbery finančnej hotovosti z bankomatu Slovenskej sporiteľne, a. s. v XXXXX, na Ul. Exnárova č. 1 a to dňa 11. 05. 2012 o 21.41 hod. v sume 400,- Eur a dňa 12. 05. 2012 o 04.32 hod. v sume 400,- Eur, čím poškodenému XXXXX, trvale bytom XXXXX, vznikla škoda vo výške 800,- Eur,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Podľa § 216 odsek 3 Trestného poriadku
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Vyšetrovateľ Okresného riaditeľstva PZ, Odboru kriminálnej polície XXXXX  uznesením sp. zn. ČVS: ORP-575/2-OVK-PO-2012  začal trestné stíhanie  a  dňa 31. 08. 2012 vzniesol obvinenie podľa § 206 ods. 1 Trestného poriadku XXXXX   pre prečin krádeže podľa § 212 ods. 1 Trestného zákona v jednočinnom súbehu s prečinom neoprávneného vyrobenia a používania elektronických peňazí alebo inej platobnej karty podľa § 219 ods. 1 Trestného zákona, ako je rozvedený vo výrokovej časti tohto uznesenia.  

	Preskúmaním kompletného vyšetrovacieho spisu na vec sa vzťahujúceho som dospel k záveru, že sú splnené podmienky na postup podľa § 216 ods. 1 Trestného poriadku.

	Obvinený XXXXX vo svojej výpovedi výslovne vyhlásil, že súhlasí s podmienečným zastavením trestného stíhania a taktiež vyhlásil, že spáchal skutok, za ktorý je stíhaný a svojho konania úprimne oľutoval.

	Obvinený s poškodeným XXXXX uzavrel dohodu o náhrade škody a splátkovom kalendári dňa 10. 10. 2012, ako je to zrejme na č.l. 102 vyšetrovacieho spisu s tým, že poškodenému v štyroch mesačných splátkach po 200,- Eur uhradí celú škodu v sume 800,- Eur.

	Taktiež z vyšetrovacieho spisu je zrejme, že obvinený uhradil poškodenému už dve splátky po 200,- Eur. 

	Obvinený je v mieste bydliska hodnotený kladne. Doposiaľ bol 1x súdne trestaný a to Okresným súdom XXXXX v roku 2007 pre prečin podľa § 20, § 212 ods. 2 písm. a) Trestného zákona a iné, pričom uložený podmienečný trest odňatia slobody vykonal a dňom 08. 11. 2011 sa osvedčil, čiže sa na neho hľadí akoby nebol odsúdený.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného, po vznesení obvinenia do podania obžaloby, na návrh policajta alebo aj bez návrhu podmienečne zastaviť trestné stíhanie, ak

a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
b)	nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2  Trestného poriadku v uznesení o podmienečnom zastavení trestného stíhania sa určí obvinenému skušobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Trestný zákon umožňuje za prečin krádeže podľa § 212 ods. 1 Trestného zákona uložiť trest odňatia slobody až na dva roky.

	Trestný zákon umožňuje za prečin neoprávneného vyrobenia a používania elektronických peňazí alebo inej platobnej karty podľa § 219 ods. 1 Trestného zákona uložiť trest odňatia slobody na jeden až päť tokov.

	V priebehu prípravného konania bol obvinený riadne poučený v zmysle ustanovenia § 216 Trestného poriadku o podmienkach podmienečného zastavenia trestného stíhania a s postupom podľa § 216 Trestného poriadku výslovne súhlasil.

	Na základe vyššie uvedeného konštatujem, že  podmienky pre postup  podľa § 216 ods. 1 Trestného poriadku boli splnené. Vzhľadom k doterajšiemu správaniu obvineného a ku skutočnosti, že škoda bola sčasti uhradená a bola uzatvorená dohoda o splátkach, považujem podmienečné zastavenie trestného stíhania za dostačujúce.

	Podľa § 217 ods. 1 Trestného poriadku, ak obvinený  v priebehu skúšobnej doby bude viesť riadny život, prokurátor rozhodne, že sa obvinený osvedčil. Inak rozhodne a to aj počas skúšobnej doby, že sa v trestnom stíhaní pokračuje.

	Vzhľadom na vyššie uvedené skutočnosti som rozhodol tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Čerevka
prokurátor